Document ID: 32002D0150

Kommissionens beslutning
af 15. februar 2002
om tilladelse til markedsføring af koaguleret kartoffelprotein og hydrolysater heraf som nye levnedsmiddelingredienser i henhold til Europa-Parlamentets og Rådets forordning (EF) nr. 258/97
(meddelt under nummer K(2002) 506)
(Kun den nederlandske udgave er autentisk)
(2002/150/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(1), særlig artikel 7,
under henvisning til ansøgning fra AVEBE b.a. af 25. maj 2000 til de kompetente myndigheder i Nederlandene om tilladelse til at markedsføre koaguleret kartoffelprotein og hydrolysater heraf som en ny levnedsmiddelingrediens,
under henvisning til den første vurderingsrapport, som de kompetente nederlandske myndigheder har udarbejdet, og
ud fra følgende betragtninger:
(1) Der er blevet udvundet protein fra en række planter med henblik på anvendelse i fødevarer, men der er ikke blevet markedsført kartoffelprotein i Fællesskabet, før forordning (EF) nr. 258/97 trådte i kraft. Derfor forudsætter kartoffelprotein tilladelse i henhold til forordningens artikel 1, stk. 2, litra e).
(2) I deres første vurderingsrapport konkluderede de kompetente nederlandske myndigheder, at koaguleret kartoffelprotein og hydrolysater heraf ingen sundhedsrisiko udgør for mennesker.
(3) Kommissionen fremsendte denne første vurderingsrapport til alle medlemsstaterne den 19. februar 2001.
(4) Inden for det i forordningens artikel 6, stk. 4, fastsatte tidsrum på 60 dage blev der fremsat begrundede indsigelser mod markedsføring af produktet i henhold til bestemmelserne; indsigelserne vedrørte navnlig anvendelsen af sulfit som tilsætningsstof og specifikationskravene til visse alkaloider.
(5) AVEBE fremlagde supplerende oplysninger som svar på de bemærkninger og indsigelser, der var indkommet fra medlemsstater, og de blev drøftet med medlemsstaternes eksperter den 17. juli 2001.
(6) På grundlag af disse supplerende oplysninger og den første vurderingsrapport er det godtgjort, at koaguleret kartoffelprotein og hydrolysater heraf opfylder kriterierne i forordningens artikel 3, stk. 1.
(7) Der er fastsat bestemmelser om anvendelse og mærkning af sulfit i Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(2), og i Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer(3).
(8) De i denne beslutning fastsatte foranstaltninger er i overensstemmelse med udtalelse fra Den Stående Levnedsmiddelkomité -
VEDTAGET FØLGENDE BESLUTNING:
Artikel 1
Koaguleret kartoffelprotein og hydrolysater heraf som anført i bilaget kan markedsføres i Fællesskabet som nye levnedsmiddelingredienser.
Artikel 2
Betegnelsen "kartoffelprotein" anføres på selve produktets mærkning eller i ingredienslisten for det pågældende levnedsmiddel.
Artikel 3
Denne beslutning er rettet til AVEBE b.a., Prins Hendrikplein 20, 9641 GK Veendam, Nederlandene.
Udfærdiget i Bruxelles, den 15. februar 2002.

Labels: 3
17
18